Title: B
Author: matasovska
Last saved by: cebulakova
Company: mpsvr

B. Osobitná časť 

K čl. I

K bodu 1
Na základe poznatkov aplikačnej praxe úradov práce, sociálnych vecí a rodiny sa sprísňujú podmienky a navrhuje sa, aby nárok na rodičovský príspevok nevznikol oprávnenej osobe, ktorej staršie dieťa vo veku do troch rokov alebo do šesť rokov, ak má dlhodobo nepriaznivý zdravotný stav bolo zverené do starostlivosti  druhého rodiča alebo inej fyzickej osoby, do pestúnskej starostlivosti alebo osobnej starostlivosti poručníka, a týmto osobám je už poskytovaný rodičovský príspevok na zabezpečovanie riadnej starostlivosti o toto dieťa. Cieľom návrhu je vylúčiť situáciu, aby vznikol nárok na rodičovský príspevok oprávnenej osobe, ktorej z  osobnej starostlivosti bolo odňaté jej staršie dieťa v útlom veku, t. j. do troch rokov alebo do šesť rokov, ak má dieťa dlhodobo nepriaznivý zdravotný stav, a na zabezpečenie riadnej starostlivosti o toto dieťa je rodičovský príspevok už poskytovaný osobe, ktorej toto dieťa bolo zverené do starostlivosti.

K bodom 2 a 3
	S cieľom zabezpečiť účelné využívanie rodičovského príspevku sa na podnet ZMOS navrhuje, aby úrad práce, sociálnych vecí a rodiny, ako platiteľ rodičovského príspevku, rozhodol o ustanovení osobitného príjemcu rodičovského príspevku aj v prípadoch, ak bol v  rodine oprávnenej osoby už určený osobitný príjemca na zabezpečenie dávky v hmotnej núdzi a príspevkov k dávke v hmotnej núdzi alebo na zabezpečenie prídavku na dieťa z dôvodu, že oprávnená osoba prídavok na dieťa nepoužíva na účel, na ktorý je určený, resp. na žiadosť samotnej oprávnenej osoby.

K bodu 4
V záujme ochrany finančných prostriedkov sa navrhuje, aby oprávnená osoba bola povinná vrátiť neprávom vyplatenú sumu príspevku aj v takom prípade, ak vedela, alebo musela z okolností daného prípadu predpokladať, že vyplatená suma  príspevku jej nepatrí.

K bodu 5
	Ustanovenie, podľa ktorého môže platiteľ rodičovského príspevku spracúvať osobné údaje len na účel rodičovského príspevku sa navrhuje vypustiť ako nadbytočné vzhľadom na navrhovanú novelizáciu zákona č. 453/2003 Z. z. o orgánoch štátnej správy v oblasti sociálnych vecí, rodiny a služieb zamestnanosti a o zmene a doplnení niektorých zákonov v znení neskorších predpisov (čl. II návrhu zákona o príspevku pri narodení dieťaťa a príspevku na viac súčasne narodených detí). 

K bodu 6 
	Ide o precizovanie ustanovenia. 

K bodu 7
	V záujme znižovania administratívnej náročnosti a efektívnej súčinnosti oprávnenej osoby sa navrhuje priamo v zákone ustanoviť, že rodič, či už pri vzniku nároku na rodičovský príspevok alebo v priebehu jeho vyplácania, nemá povinnosť preukazovať úradu tie skutočnosti, ktoré sú úradu  známe z výkonu inej činnosti,  napr. zo spisovej dokumentácie týkajúcej sa nároku na inú štátnu sociálnu dávku, alebo ktoré môže získať z  informačného systému samotného úradu práce, sociálnych vecí a rodiny, resp. z dostupných informačných systémov iných orgánov štátnej správy alebo verejnej správy, napr. Sociálnej poisťovni. 

K čl. II

V záujme ochrany finančných prostriedkov sa navrhuje, aby oprávnená osoba bola povinná vrátiť neprávom vyplatenú sumu príspevku aj v takom prípade, ak vedela, alebo musela z okolností daného prípadu predpokladať, že vyplatená suma  príspevku jej nepatrí.

K čl. III	
Navrhuje sa účinnosť zákona od 1. januára 2014.